U-II-56/00
Natisni
Opravilna št.:
U-II-56/00
Datum odločitve:
13. 4. 2000
Objavljeno:
OdlUS IX, 89
ECLI:
ECLI:SI:USRS:2000:U.II.56.00
Akt:
Spor o pristojnosti med sodiščem in drugim državnim organom
Izrek:
Zahteva za odločitev o sporu glede pristojnosti se zavrže.
Evidenčni stavek:
Spor o pristojnosti, o katerem na podlagi osme alinee prvega odstavka 21. člena ZUstS odloča Ustavno sodišče, nastane šele takrat, ko se za nepristojna izrečeta sodišče in drug državni organ. Za odločanje o sporih glede pristojnosti med sodišči Ustavno sodišče ni pristojno.
Geslo:
Spor glede pristojnosti med sodiščem in drugim državnim organom. Obstoj spora o pristojnosti kot procesna predpostavka za odločanje.
Pravna podlaga:
Zakon o Ustavnem sodišču (ZUstS), 8. al. 1. odst. 21., 25. čl.
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Okrajno sodišče v Ljutomeru
Datum vloge:
23. 2. 2000
Vrsta odločitve:
sklep
Vrsta rešitve:
zavrženje
Dokument:
US20054
Dokument v PDF obliki:
U-II-56-00.pdf
120 KB
Prenesite datoteko
U-II-56/00
13. 4. 2000
S K L E P
Ustavno sodišče je v postopku za odločitev o sporu glede pristojnosti, začetem na zahtevo Okrajnega sodišča v Ljutomeru, na seji dne 13. aprila 2000
s k l e n i l o :
Zahteva za odločitev o sporu glede pristojnosti se zavrže.
O b r a z l o ž i t e v
1. Okrajno sodišče v Ljutomeru je Ustavnemu sodišču posredovalo zahtevo za odločitev o sporu glede pristojnosti. V zahtevi navaja, da pred tem sodiščem teče postopek med tožečo in toženo stranko zaradi razveljavitve odločbe in plačila odškodnine.
Meni, da za odločanje v tej zadevi ni pristojno in predlaga, naj Ustavno sodišče presodi, kateri organ je pristojen za odločanje v tej zadevi.
2. Ustavno sodišče je zadevo obravnavalo prednostno na podlagi pete alinee 52. člena Poslovnika Ustavnega sodišča Republike Slovenije (Uradni list RS, št. 49/98).
3. Na podlagi določbe osme alinee prvega odstavka 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) Ustavno sodišče odloča o sporih glede pristojnosti med sodišči in drugimi državnimi organi. Po določbi drugega odstavka 61. člena ZUstS je spor o pristojnosti (t.i. negativni kompetenčni spor) podan takrat, ko več organov zavrača pristojnost v isti zadevi.
4. Iz zahteve Okrajnega sodišča za odločitev o sporu glede pristojnosti in priloženega spisa je razvidno, da se je v konkretni zadevi za nepristojno izreklo le Okrožno sodišče v Murski Soboti, ki je zadevo odstopilo Okrajnemu sodišču v Ljutomeru. Tudi če bi mnenje Okrajnega sodišča, izraženo v zahtevi Ustavnemu sodišču za odločitev o sporu glede pristojnosti, šteli za zavračanje pristojnosti tega organa, spor o pristojnosti, za odločanje o katerem bi bilo pristojno Ustavno sodišče, še ni mogel nastati.
5. Ker niso izpolnjeni procesni pogoji za odločanje o sporu glede pristojnosti, je Ustavno sodišče zahtevo zavrglo.
6. Ustavno sodišče je sprejelo ta sklep na podlagi osme alinee prvega odstavka 21. člena in 25. člena ZUstS v sestavi: namestnik predsednika dr. Lojze Ude ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk in dr. Dragica Wedam-Lukić. Sklep je sprejelo soglasno.
Namestnik predsednika
dr. Lojze Ude